CELEX: 32021D0001
Language: bg
Date: 2020-12-17 00:00:00
Title: Решение (ЕС) 2021/1 на Съвета от 17 декември 2020 година за позицията, която трябва да се заеме от името на Европейския съюз в рамките на Съвместния комитет, създаден със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, по отношение на селскостопанските субсидии

6.1.2021   
               
               
                  BG
               
               
                  Официален вестник на Европейския съюз
               
               
                  L 2/1
               
            
         РЕШЕНИЕ (ЕС) 2021/1 НА СЪВЕТА
         от 17 декември 2020 година
         за позицията, която трябва да се заеме от името на Европейския съюз в рамките на Съвместния комитет, създаден със Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, по отношение на селскостопанските субсидии
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 50, параграф 2 от него,
         като взе предвид Договора за функционирането на Европейския съюз, и по-специално член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“) беше сключено от Съюза с Решение (ЕС) 2020/135 на Съвета (1) на 30 януари 2020 г. и влезе в сила на 1 февруари 2020 г.
                  
               
                     (2)
                  
                  
                     С член 166 от Споразумението за оттегляне Съвместният комитет, създаден с член 165 от Споразумението за оттегляне („Съвместният комитет“), се оправомощава да приема решения по всички въпроси, за които това е предвидено в Споразумението за оттегляне. Протоколът за Ирландия/Северна Ирландия ( „Протоколът“) съставлява неразделна част от Споразумението за оттегляне.
                  
               
                     (3)
                  
                  
                     Съгласно член 10, параграф 1 от Протокола спрямо мерките, предприети от Обединеното кралство в подкрепа на производството и търговията със селскостопански продукти в Северна Ирландия, включително подкрепата за продукти от риболов и аквакултури, се прилагат правилата на Съюза за държавната помощ, изброени в приложение 5 към Протокола, когато тези мерки засягат търговията между Северна Ирландия и Съюза. Същевременно в член 10, параграф 2 от Протокола се предвижда мерките до определено максимално общо годишно ниво на помощ да бъдат освободени от прилагането на правото на Съюза, при условие че определен минимален процент от освободената помощ отговаря на разпоредбите на приложение 2 към Споразумението на СТО за селското стопанство.
                  
               
                     (4)
                  
                  
                     Максималното общо годишно ниво на помощ и минималният процент следва да се определят, като се вземат предвид съображенията, изложени в приложение 6 към Протокола.
                  
               
                     (5)
                  
                  
                     За целта на изчисляването на максималното общо годишно ниво на помощ за селскостопански продукти, различни от продукти от риболов и аквакултури, са взети предвид средните разходи, направени и предвидени в Северна Ирландия по общата селскостопанска политика (ОСП) в рамките на настоящата многогодишната финансова рамка (МФР 2014—2020 г.).
                  
               
                     (6)
                  
                  
                     За целта на определянето на минималния процент е взет предвид средният процент на помощта от Съюза, която отговаря на разпоредбите на приложение 2 към Споразумението на СТО за селското стопанство, съгласно нотификациите на Съюза за общата подкрепа до СТО за последните пет години, които са периодът, по време на който са направени нотификации до СТО в рамките на МФР 2014—2020 г.
                  
               
                     (7)
                  
                  
                     Следователно максималното общо годишно ниво на помощ следва да бъде определено на 429 милиона евро за субсидии в селскостопанския сектор.
                  
               
                     (8)
                  
                  
                     За продуктите от риболов и аквакултури максималното ниво на помощ, основано на средните разходи по МФР 2014—2020 г., следва да бъде определено на 19,5 милиона евро за период от пет години, с таван от 4,5 милиона евро за дадена година.
                  
               
                     (9)
                  
                  
                     За да се избегнат ситуации, в които освободената помощ се използва за финансиране на операции, които иначе не отговарят на условията за подпомагане в сектора на рибарството, решението на Съвместния комитет следва да отразява недопустимостта на някои операции, както са предвидени в правото на Съюза.
                  
               
                     (10)
                  
                  
                     Целесъобразно е да се определи позицията, която трябва да се заеме от името на Съюза в рамките на Съвместния комитет,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Съвместния комитет, създаден с член 164 от Споразумението за оттегляне, във връзка със селскостопанските субсидии, се основава на проекта на решение на Съвместния комитет, приложен към настоящото решение.
         
         
            Член 2
            Решението на Съвместния комитет се публикува в Официален вестник на Европейския съюз.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 17 декември 2020 година.
            
               
                  За Съвета
               
               
                  Председател
               
               S. SCHULZE
            
         
         
            (1)  Решение (ЕС) 2020/135 на Съвета от 30 януари 2020 г. относно сключването на Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 29, 31.1.2020 г., стр. 1).
      
      
         
            ПРОЕКТ НА
            РЕШЕНИЕ №.../2020 НА СЪВМЕСТНИЯ КОМИТЕТ СЪЗДАДЕН СЪС СПОРАЗУМЕНИЕТО ЗА ОТТЕГЛЯНЕТО НА ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ ОТ ЕВРОПЕЙСКИЯ СЪЮЗ И ЕВРОПЕЙСКАТА ОБЩНОСТ ЗА АТОМНА ЕНЕРГИЯ
            от …
            за определяне на първоначалното максимално общо годишно ниво на освободена помощ и първоначалния минимален процент, посочени в член 10, параграф 2 от Протокола за Ирландия/Северна Ирландия към Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия
            СЪВМЕСТНИЯТ КОМИТЕТ
            като взе предвид Протокола за Ирландия/Северна Ирландия към Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, и по-специално член 10, параграф 2 от него и приложение 6 към него,
            РЕШИ:
            
               Член 1
               Общо годишно ниво на помощ за селскостопански продукти, различни от продукти от риболов и аквакултури
               
                  1.   Първоначалното максимално общо годишно ниво на освободена помощ, посочено в член 10, параграф 2 от Протокола за Ирландия/Северна Ирландия, за селскостопански продукти, различни от продукти от риболов и аквакултури, се определя на 382,2 милиона британски лири (1).
               
               
                  2.   Обединеното кралство може да увеличи максималното общо годишно ниво на освободена помощ, посочено в параграф 1, до допълнителна сума от 25,03 милиона британски лири за дадена година с частта от сумата на максималното общо годишно ниво на освободена помощ, която не е била изразходвана през предходната календарна година.
               
               
                  3.   Максималното общо годишно ниво на освободена помощ, посочено в параграф 1, се увеличава със сумата от 6,8 милиона британски лири за дадена година:
                  
                              а)
                           
                           
                              когато през въпросната година Европейският съюз е предприел мерки, обхващащи Република Ирландия, съгласно част II, дял I, глава I или член 219, 220 или 221 от Регламент (ЕС) № 1308/2013 (2); или
                           
                        
                              б)
                           
                           
                              въз основа на:
                              
                                          i)
                                       
                                       
                                          болест по животните,
                                       
                                    
                                          ii)
                                       
                                       
                                          събитие или обстоятелство, което значително смущава или заплашва да предизвика смущения на пазара, когато има вероятност това положение или въздействието на това положение върху пазара да продължи или да се влоши;
                                       
                                    
                                          iii)
                                       
                                       
                                          сериозно смущение на пазара, за което се счита, че произтича пряко от загубата на потребителско доверие поради рискове за общественото здраве, здравето на животните или на растенията и риск от болести; или
                                       
                                    
                                          iv)
                                       
                                       
                                          природно бедствие, което засяга територията на Северна Ирландия и не засяга в еднаква степен целия остров Ирландия.
                                       
                                    Буква б) се прилага само когато Обединеното кралство е информирало Европейския съюз най-малко 10 дни преди да използва увеличеното общо годишно ниво на помощ.
                           
                        
            
            
               Член 2
               Общо годишно ниво на помощ за продукти от риболов и аквакултури
               
                  1.   Първоначалното максимално общо ниво на освободена помощ, посочено в член 10, параграф 2 от Протокола за Ирландия/Северна Ирландия за продукти от риболов и аквакултури, се определя на 16,93 милиона британски лири през първите пет години след влизането в сила на настоящото решение, както и през всеки следващ петгодишен период. Въпреки това общото годишно ниво на освободена помощ за тези продукти не трябва да надвишава 4,01 милиона британски лири за дадена година.
               
               
                  2.   Следните операции не са допустими за финансиране от сумите, посочени в параграф 1:
                  
                              а)
                           
                           
                              операции, които водят до увеличаване на риболовния капацитет на кораб, или оборудване, което повишава способността му да намира риба;
                           
                        
                              б)
                           
                           
                              строителство на нови риболовни кораби или внос на риболовни кораби;
                           
                        
                              в)
                           
                           
                              окончателно преустановяване на риболовните дейности;
                           
                        
                              г)
                           
                           
                              временно преустановяване на риболовните дейности, освен ако не е свързано с някое от следните:
                              
                                          i)
                                       
                                       
                                          спешни мерки, въведени от органите на Обединеното кралство или от Обединеното кралство по отношение на Северна Ирландия, за максимален период от шест месеца с цел премахване на сериозна заплаха за морските биологични ресурси или морската екосистема;
                                       
                                    
                                          ii)
                                       
                                       
                                          неподновяване на международно споразумение в областта на рибарството или на протоколи към него;
                                       
                                    
                                          iii)
                                       
                                       
                                          план за управление на рибарството, публикуван съгласно законодателство в Обединеното кралство или от Обединеното кралство по отношение на Северна Ирландия, в който се определят политики, предназначени за възстановяване на един или повече рибни запаси до устойчиви равнища или за поддържане на тези запаси на устойчиви равнища;
                                       
                                    
                                          iv)
                                       
                                       
                                          спешни мерки, въведени от компетентните органи на Обединеното кралство или от Обединеното кралство по отношение на Северна Ирландия, в отговор на извънредна ситуация в общественото здраве или в друга област, която има сериозно въздействие върху секторите на рибарството или аквакултурите;
                                       
                                    
                        
                              д)
                           
                           
                              проучвателен риболов;
                           
                        
                              е)
                           
                           
                              прехвърляне на собствеността върху предприятие; и
                           
                        
                              ж)
                           
                           
                              пряко зарибяване, освен ако не е предвидено в мерки на органите на Обединеното кралство или на Обединеното кралство по отношение на Северна Ирландия, за опазване на рибните запаси или морската екосистема, или в случай на експериментално зарибяване.
                              Изключенията, предвидени в буква г), са обвързани с условието риболовните дейности, извършвани от риболовния кораб или от съответния рибар, да бъдат действително преустановени и финансирането да се предоставя за максимален срок от шест месеца на кораб.
                           
                        
            
            
               Член 3
               Минимален процент
               Първоначалният минимален процент, посочен в член 10, параграф 2 от Протокола, се определя на 83 % и се прилага за сумите на общото годишно ниво на освободена помощ, посочено в член 1.
            
            
               Член 4
               Преглед
               Съвместният комитет преразглежда редовно настоящото решение и неговото прилагане.
            
            
               Член 5
               Влизане в сила
               Настоящото решение влиза в сила на 1 януари 2021 г.
            
            
               Съставено в … на
               
                  
                     За Съвместния комитет
                  
                  
                     Съпредседатели
                  
               
            
            
               (1)  За целите на представянето в евро на всички изчисления и суми, посочени в британски лири (GBP) в настоящото решение, трябва да се използва обменният курс за директни плащания за 2019 г. (1 EUR = 0,89092 GBP).
            
               (2)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 | (ОВ L 347, 20.12.2013 г., стp. 671).